คาดสัปดาห์หน้าบาทกรอบ30.55-30.75บ./ดอลล่าร์
กสิกรไทยคาดเงินบาทสัปดาห์หน้าเคลื่อนไหว 30.55-30.75 บาทต่อดอลลาร์สหรัฐ จับตาแก้หน้าผาการคลังสหรัฐ
15 ธ.ค. 2555

กสิกรไทยคาดเงินบาทสัปดาห์หน้าเคลื่อนไหว 30.55-30.75 บาทต่อดอลลาร์สหรัฐ จับตาแก้หน้าผาการคลังสหรัฐ
บริษัทศูนย์วิจัยกสิกรไทย คาดการณ์ค่าเงินบาท สัปดาห์หน้า (17-21 ธ.ค.) เงินบาทอาจเคลื่อนไหวในกรอบ 30.55-30.75 บาทต่อดอลลาร์ฯ โดยคงต้องติดตามความคืบหน้าในการหาทางแก้ปัญหาหน้าผาการคลัง( Fiscal Cliff)  ของสหรัฐฯ ขณะที่ ข้อมูลเศรษฐกิจสหรัฐฯ ที่สำคัญ ได้แก่ ดัชนีตลาดที่อยู่อาศัย ผลสำรวจภาคการผลิตของเฟดสาขานิวยอร์ก แนวโน้มธุรกิจของเฟดสาขาฟิลาเดลเฟีย ดัชนีความเชื่อมั่นผู้บริโภคเดือนธ.ค. ยอดขายบ้านมือสอง ข้อมูลการเริ่มสร้างบ้าน การอนุญาตก่อสร้าง และดัชนีราคาการใช้จ่ายด้านการบริโภคส่วนบุคคล เดือนพ.ย. ตัวเลขจีดีพี (ทบทวนรอบสุดท้าย) ข้อมูลดุลบัญชีเดินสะพัดประจำไตรมาส 3/2555 รวมถึงจำนวนผู้ขอรับสวัสดิการว่างงานรายสัปดาห์ นอกจากนี้ นักลงทุนยังจับตาผลการเลือกตั้งในญี่ปุ่นในวันที่ 16 ธ.ค. ซึ่งอาจมีผลเชื่อมโยงกับการประชุมนโยบายการเงินของธนาคารกลางญี่ปุ่นในสัปดาห์หน้าด้วยเช่นกัน